محمد سالم قاسمی

محمد سالم قاسمی (1926–2018ء) ایک بھارتی عالم دین، خطیب اور محدث تھے۔ انھوں نے 1982 میں انظر شاہ کشمیری کے ہم راہ چل کر دار العلوم وقف دیوبند کی بنیاد ڈالی۔ ان کے علوم و معارف کی وجہ سے انھیں  خطیب الاسلام  کہا جاتا ہے۔

 تمہید 
محمد سالم قاسمی؛ خانوادۂ قاسمی کے گل سر سبد اور محمد طیب قاسمی کے خلف اکبر و جانشین اور دار العلوم وقف دیوبند کے مہتمم اور اس کے سرپرست تھے۔ نیز اشرف علی تھانوی کے صحبت یافتہ اور شاگرد بھی ہیں، زمانۂ تعلیم کے ان کے رفقا میں سید رابع حسنی ندوی جیسی ممتاز شخصیات بھی شامل تھیں، جو ہدایہ کے سبق میں ان کے ساتھ تھے، نیز ان کے معاصرین اور رفقائے تعلیم میں سید اسعد مدنی اور عتیق الرحمن نعمانی بن منظور نعمانی وغیرہ شامل ہیں۔

 ولادت باسعادت 

محمد سالم قاسمی 22 جمادی الثانی 1344ھ بہ مطابق 8 جنوری 1926ء، جمعہ کے دن، دیوبند کے اسی علمی خانوادہ میں پیدا ہوئے تھے۔

 تعلیمی زندگی 
انھوں نے 1367ھ مطابق 1948ء میں فراغت حاصل کی، ان کے اساتذۂ دورۂ حدیث میں سید حسین احمد مدنی، محمد اعزاز علی امروہوی، محمد ابراہیم بلیاوی اور سید فخر الحسن مرادآبادی وغیرہ شامل ہیں۔

 درس و تدریس 
تعلیمی مراحل سے فراغت کے فورا بعد ہی دار العلوم دیوبند میں بحیثیت مدرس مقر ر ہوئے اور ابتداً نور الایضاح اور ترجمۂ قرآن کریم کا درس ان سے متعلق رہا، پھر بعد میں بخاری شریف، ابوداؤد شریف، مشکوٰۃ شریف، ہدایہ، شرح عقائد وغیرہ کتابیں ان سے متعلق رہیں۔

 دار العلوم وقف دیوبند کا قیام 

1403ھ مطابق 1982ء میں دار العلوم دیوبند میں پیدا ہونے والے اختلاف کے بعد انھوں نے انظر شاہ مسعودی کشمیری کے ہم راہ دار العلوم وقف دیوبند کے نام سے دوسرا دار العلوم قائم کیا۔ وہ 1982ء سے تادم حیات دار العلوم وقف دیوبند کے مہتمم رہے۔

 تصانیف 
محمد سالم قاسمی کی بعض کتابوں کے نام درج ذیل ہیں:
 مبادی تربیت الاسلامی (عربی)
 جائزہ ترجمہ قرآن کریم
 تاجدار ارضِ حرم کا پیغام
 مردانِ غازی
 ایک عظیم تاریخی خدمت
 سفر نامہ برما
 خطبات خطیب الاسلام (مرتبہ: محمد یامین قاسمی)
 مجالس خطیب الاسلام (مرتبہ: محمد یامین قاسمی)
 مکتوبات خطیب الاسلام بنام مولانا قاری محمد یامین صاحب جامع و مرتب قاری محمد یاسین حیدرآبادی

 عہدے و مناصب 
محمد سالم قاسمی اپنی زندگی میں جن مناصب پر فائز رہ کر خدمات انجام دیں، ان میں سے بعض نام درجِ ذیل ہیں:
 صدرمہتمم، دار العلوم وقف دیوبند
 نائب صدر، آل انڈیا مسلم پرسنل لا بورڈ
 ممبر، علی گڑھ مسلم یونیورسٹی کورٹ
 رکنِ شوریٰ دار العلوم ندوۃ العلماء لکھنؤ
 رکنِ شوریٰ، جامعہ مظاہر علوم وقف سہارنپور
 مستقل رکن، فقہ کونسل، جامعہ ازہر، قاہرہ
 صدر، مسلم مجلسِ مشاورت
 سرپرست، مدرسہ جامعہ طیبہ حیدرآباد دکن
 سرپرست، کل ہند رابطہ مساجد
 سرپرست، ادارہ دارالاشاعت حیدرآباد دکن
 سرپرست، اسلامک فقہ اکیڈمی، بھارت۔

 انعامات و اعزازات 
 مصری حکومت کی طرف سے برِّصغیر کے ممتاز عالم کا نشانِ امتیاز۔
 امام قاسم نانوتوی ایوارڈ۔ 
 حضرت شاہ ولی اللہؒ ایوارڈ چہارم

اور بہت سے انعامات و اعزازات سے آپ کو نوازا گیا ہے ۔

 وفات 
محمد سالم قاسمی کا انتقال 14 اپریل 2018ء کو دوپہر 2 بجے کے قریب ہوا۔ اور اسی رات کو دیوبند کے قاسمی قبرستان میں انھیں سپرد خاک کیا گیا۔ 
 مزید دیکھیے 
 محمد اسلم قاسمی
 محمد سفیان قاسمی
 محمد یامین قاسمی

 ضروری نوٹ 
1  ان کو شاہ ولی اللہ انسٹی ٹیوٹ سے شاہ ولی ایوارڈ چہارم ملا، جو کاکانگر، نئی دہلی میں واقع ہےـ یہ ادارہ انسٹی ٹیوٹ آف ابجکٹیو اسٹڈیز، جامعہ نگر، نئی دہلی سے مختلف ہے اور اس ادارے سے بھی شاہ ولی اللہ ایوارڈ جاری ہوتا ہےـ 

 حوالہ جات 

زمرہ:1926ء کی پیدائشیں
زمرہ:2018ء کی وفیات
زمرہ:بھارت کے سنی علما
زمرہ:دار العلوم دیوبند کا تدریسی عملہ
زمرہ:دیوبندی شخصیات
زمرہ:دار العلوم دیوبند کے فضلا
زمرہ:ویکی ڈیٹا سے مطابقت رکھنے والی مختصر تفصیل
زمرہ:جامعہ الازہر کا تعلیمی عملہ